Diari Oficial de la Generalitat Valenciana


Sumari del DOGV 2244, del 13-04-1994 (1994/831112)

ORDRE de 30 de març, de 1994, de la Conselleria d'Economia i Hisenda, per la qual es regulen els suports financers a la inversió productiva.
--------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/30/(1)/dof/vci/html**

### Dades del document

Número de DOGV
:   2244

Data del DOGV
:   13-04-1994

Secció del DOGV
:   DISPOSICIONS GENERALS

Número del document
:   1994/831112


Data del document
:   30-03-1994

Organisme emissor
:   Conselleria d'Economia i Hisenda

Tipus de document
:   Ordre

ORDRE de 30 de març de 1994, de la Conselleria d'Economia i Hisenda, per la qual es regulen els suports financers a la inversió productiva. [94/2243]  
La crisi econòmica ha provocat un retraïment de la inversió productiva amb conseqüències negatives per a l'ocupació. Davant aquesta circumstància, la Generalitat Valenciana pretén estimular les decisions d'inversió de l'aparell productiu per tal d'anticipar el cicle econòmic i potenciar la forma bruta de capital fix, facilitant a les empreses l'obtenció de finançament mitjançant la subvenció dels tipus d'interés dels préstecs que concerten amb aquesta finalitat.  
Per tot això, la Llei de Pressupostos de la Generalitat Valenciana per a l'exercici de 1994 recull un programa d'Incentius a la Inversió Productiva que destina 4.000 milions de pessetes per a rellançar la inversió empresarial mitjançant la subvenció dels tipus d'interés de determinades operacions de crèdit.  
Així mateix, i amb la finalitat d'aconseguir una major operativitat i agilitat en la prestació d'aquests suports financers, el Consell, mitjançant un acord adoptat en la sessió realitzada el dia 29 de març de 1994, encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes d'acord amb les finalitats establertes en la Llei de Pressupostos.  
Basant-se en això i en compliment del que disposa l'article 47 del text refós de la Llei d'Hisenda Pública de la Generalitat Valenciana,  
ORDENE:  
Article primer. Quantia i condicions de les subvencions  
La Conselleria d'Economia i Hisenda, per mitjà de l'Institut Valencià de Finances, podrà concedir els suports financers següents:  
1. Subvenció del tipus d'interés de les operacions de crèdit per a inversió productiva, de dos punts i un punt durant el primer i segon any de vigència, respectivament, que concerten les empreses amb entitats financeres, amb fons procedents de l'Institut de Crèdit Oficial, Banc Europeu d'Inversions o de línies de finançament pròpies. L'import total màxim de les operacions de crèdit que podran beneficiar-se d'aquesta subvenció serà de 100.000 milions de pessetes.  
2. Subvenció dels tipus d'interés dels préstecs per a inversió productiva formalitzats per les empreses amb l'Institut Valencià de Finances, de dos punts i un punt durant el primer i segon i any de vigència respectivament, fins a un import màxim d'operacions subvencionables de 200.000 milions de pessetes.  
3. Subvenció del tipus d'interés de les operacions de crèdit que concerten les empreses amb entitats financeres amb aval de la Societat de Garantia Recíproca de la Comunitat Valenciana, de fins a quatre punts i dos punts durant el primer i segon any de vigència respectivament, fins a un límit de 40.000 milions de pessetes d'operacions subvencionables.  
Aquestes subvencions s'aplicaran a les operacions formalitzades des de l'1 de gener al 15 de novembre de 1994.  
Article segon. Beneficiaris de les subvencions  
1. Podran ser beneficiaris de les subvencions les empreses, siga quina siga la seua forma jurídica, i els empresaris individuals que formalitzen les operacions de crèdit a què es refereix l'article anterior i que desenvolupen la seua activitat en l'àmbit territorial de la Comunitat Valenciana.  
2. En tot cas, la decisió sobre la concessió dels préstecs o avals als possibles beneficiaris correspondrà a l'entitat prestadora o garant, d'acord amb els usos i la normativa pròpia.  
Article tercer. Procediment de concessió  
1. L'expedient de tramitació de la subvenció haurà de contenir els documents següents:  
a) Sol·licitud de subvenció, subscrita pel promotor del projecte finançat, a la qual s'adjuntaran els documents següents:  
- Còpia de la targeta d'identificació fiscal de l'empresa.  
- Còpia de l'últim rebut de llicència fiscal.  
- Certificació acreditativa d'estar al corrent en el pagament de les obligacions fiscals i davant la Seguretat Social.  
- Declaració sobre l'obtenció d'altres subvencions o ajudes per a la mateixa finalitat, procedents de qualssevol administracions o ens públics.  
- Autorització perquè el pagament de la subvenció es realitze directament a l'entitat que concedeix el préstec o, si s'escau, al compte que el sol·licitant mantinga en l'entitat.  
- Compromís de destinar l'import del préstec a l'execució del projecte finançat i de facilitar a l'Institut Valencià de Finances la comprovació pels mitjans que estime oportuns.  
b) Memòria detallada del pla d'inversió o del projecte finançat, especificant, si s'escau, els terminis d'execució.  
c) Document de formalització de l'operació (pòlissa o escriptura de préstec), quadre d'amortització d'aquesta i, si s'escau, contracte d'aval amb la Societat de Garantia Recíproca.  
2. Els documents a què s'ha fet referència seran enviats a l'Institut Valencià de Finances per la mateixa entitat financera prestadora o per la Societat de Garantia Recíproca, si l'operació està garantida amb aval, una vegada formalitzat el préstec corresponent. En el cas que l'operació es formalitze amb el mateix Institut, els documents necessaris seran presentats pel sol·licitant. El termini límit de presentació de sol·licituds de subvenció acabarà el dia 30 de novembre de 1994.  
3. Les sol·licituds seran resoltes individualment pel conseller d'Economia i Hisenda, a proposta de l'Institut Valencià de Finances. La resolució de concessió serà comunicada als interessats en un termini màxim de 30 dies a partir de l'últim dia del mes natural en què es reba la documentació esmentada en l'apartat 1 d'aquest article i inclourà l'import de la subvenció concedida, les condicions de l'operació formalitzada i la forma de justificar la realització de la inversió, d'acord amb la memòria presentada.  
Article quart. Procediment i terminis de pagament de les subvencions  
1. En les operacions formalitzades amb fons procedents de l'Institut de Crèdit Oficial, Banc Europeu d'Inversions o de línies de finançament pròpies i en les formalitzades amb aval de la Societat de Garantia Recíproca la quantia de la subvenció es determinarà aplicant els percentatges de subvenció corresponents a cada anualitat al principal del préstec a l'inici de cada període.  
La subvenció del primer any s'abonarà, a través de l'entitat financera prestadora, d'una sola vegada en un termini màxim de 30 dies a partir de l'últim dia del mes natural en què es reba la documentació esmentada en l'apartat 1 de l'article tercer. La subvenció corresponent al segon any s'abonarà seguint el mateix procediment a l'inici de la segona anualitat.  
2. En les operacions formalitzades amb l'Institut Valencià de Finances, la subvenció s'abonarà a aquest Institut en els mateixos terminis i dates previstes previstos per al pagament d'interessos en la pòlissa de préstec, deduint en cadascuna de les liquidacions d'interessos practicades al prestador el percentatge que cal subvencionar corresponent a cada període.  
Article cinqué. Justificació de la inversió  
Els beneficiaris de les subvencions, en acabar cada període subvencionat, hauran d'acreditar documentalment davant l'Institut Valencià de Finances l'efectiva execució de la inversió o del projecte finançat amb els préstecs subvencionats, d'acord amb els terminis assenyalats en la memòria a què fa referència l'article 3.1.b d'aquesta ordre.  
Aquesta justificació no serà necessària en aquells supòsits en què els lliuraments dels imports dels préstecs es condicionen a la justificació de la realització de la inversió o projecte finançat.  
Article sisé. Incidències posteriors a la concessió de la subvenció  
1. En el supòsit que l'empresa prestadora efectue l'amortització anticipada parcial o total de l'operació de crèdit, haurà de tornar a l'Institut Valencià de Finances la part de la subvenció abonada i no meritada.  
2. La no aplicació dels fons del préstec a la finalitat per a la qual fou atorgat, serà causa de revocació de la subvenció i, en conseqüència, l'entitat prestadora haurà de tornar a l'Institut Valencià de Finances les quantitats abonades en concepte de subvenció més els interessos legals que corresponguen, sense perjudici d'altres responsabilitats que en dret pertoquen.  
Article seté. Inspecció i control  
L'Institut Valencià de Finances podrà realitzar les inspeccions i comprovacions i demanar la informació que considere oportuna, per a vigilar l'adequada aplicació del que disposa aquesta ordre.  
DISPOSICIÓ FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 30 de març de 1994  
El conseller d'Economia i Hisenda  
AURELIO MARTÍNEZ ESTÉVEZ


Còpia Permalink ELI